|  |  |  |  |
| --- | --- | --- | --- |
| ГРБОВИ ЗА МЕМОРАНДУМ | | Srbská republika  Autonómna pokrajina Vojvodina  **Pokrajinský sekretariát vzdelávania, predpisov,**  **správy a národnostných menšín – národnostných spoločenstiev**  Bulvár Mihajla Pupina 16, 21 000 Nový Sad  T: +381/487 42 68, 487 46 14, 487 40 36  ounz@vojvodinа.gov.rs | |
|  | ČÍSLO: 000227348 2025 09427 004 001 000 001 | | DÁTUM: 29. 1. 2025 | |

Podľa článku 3 Pravidiel o prideľovaní rozpočtových prostriedkov Pokrajinského sekretariátu vzdelávania, predpisov, správy a národnostných menšín – národnostných spoločenstiev na financovanie a spolufinancovanie vypracovania technickej dokumentácie pre potreby základného a stredného vzdelávania a výchovy na území AP Vojvodiny (Úradný vestník APV č. 5/25), a v súvislosti s Pokrajinským parlamentným uznesením o rozpočte Autonómnej pokrajiny Vojvodiny na rok 2025 (Úradný vestník APV č. 57/24), Pokrajinský sekretariát vzdelávania, predpisov, správy a národnostných menšín – národnostných spoločenstiev (ďalej len: sekretariát) v y p i s u j e

**SÚBEH**

**NA FINANCOVANIE A SPOLUFINANCOVANIE VYPRACOVANIA TECHNICKEJ DOKUMENTÁCIE PRE POTREBY USTANOVIZNÍ ZÁKLADNÉHO A STREDNÉHO VZDELÁVANIA A VÝCHOVY NA ÚZEMÍ AUTONÓMNEJ POKRAJINY VOJVODINY NA ROK 2025**

Súbeh sa vypisuje na výnos prostriedkov zabezpečených Pokrajinským parlamentným uznesením o rozpočte Autonómnej pokrajiny Vojvodiny na rok 2025 (Úradný vestník APV č. 57/24) a to na financovanie vypracovania technickej dokumentácie pre potreby ustanovizní základného a stredného vzdelávania a výchovy na území Autonómnej pokrajiny Vojvodiny v celkovej výške **30 000 000,00 dinárov** (na úrovni základného vzdelávania a výchovy **20 000 000,00 dinárov**, na úrovni stredného vzdelávania a výchovy **10 000 000,00 dinárov**).

Pod vypracovaním technickej dokumentácie sa rozumie vypracovanie technickej dokumentácie, ktorá je v súlade s pozitívnymi právnymi predpismi upravujúcimi oblasť plánovania a výstavby potrebná na vydanie aktu príslušného orgánu, ktorým povoľuje výstavbu nových objektov alebo vykonávanie stavebných prác na existujúcich objektoch využívaných ustanovizňami základného a stredného vzdelávania a výchovy na území AP Vojvodiny, a to:

* Ideové riešenie;
* Ideové riešenie vrátane štúdií (na účely vydania rozhodnutia o súhlase s vykonaním prác – rekonštrukcia, adaptácia, sanácia);
* Projekt pre stavebné povolenie s príslušnými štúdiami;
* Projekt na implementáciu s príslušnými štúdiami;
* Projekt hotového objektu s príslušnými štúdiami;
* Technický popis a zoznam prác pre investičné údržbárske práce;
* Správa o zistenom stave objektu na účely legalizácie objektu;
* Iná technická dokumentácia, ktorá je v súlade s pozitívnymi právnymi predpismi upravujúcimi oblasť plánovania a výstavby potrebná na realizáciu plánovaného projektu.

Realizácia finančných záväzkov sa uskutoční v súlade s likvidnými možnosťami rozpočtu Autonómnej pokrajiny Vojvodiny na rok 2025.

**PODMIENKY SÚBEHU**

*1. Podávatelia žiadosti*

Užívateľmi, ktorí majú právo podieľať sa na rozdeľovaní prostriedkov, sú školy pre základné vzdelávanie a výchovu a školy pre stredné vzdelávanie a výchovu na území Autonómnej pokrajiny Vojvodiny, ktorej zakladateľom je Srbská republika, AP Vojvodina a jednotka lokálnej samosprávy.

*2. Kritériá prideľovania finančných prostriedkov*

Kritériá prideľovania finančných prostriedkov podľa Pravidiel о prideľovaní rozpočtových prostriedkov Pokrajinského sekretariátu vzdelávania, predpisov, správy a národnostných menšín – národnostných spoločenstiev na financovanie a spolufinacovanie vypracovania technickej dokumentácie pre potreby ustanovizní základného a stredného vzdelávania a výchovy na území AP Vojvodiny sú:

* 1. význam realizácie projektu, pokiaľ ide o bezpečnosť žiakov, učiteľov a zamestnancov, ktorí využívajú objekty,
  2. význam realizácie projektu vo vzťahu ku zvyšovaniu kvality a modernizácii výkonu výchovno-vzdelávacej práce a podmienok na pobyt žiakov a zamestnancov,
  3. dôležitosť realizácie projektov vo vzťahu k zlepšeniu energetickej hospodárnosti budov, t. j. úspore paliva na vykurovanie objektov,
  4. finančná opodstatnenosť projektu,
  5. existencia iných zdrojov financovania – spolufinancovanie realizácie projektu,
  6. udržateľnosť – dlhodobý efekt zlepšenia podmienok využívania objektu po realizácii projektu,
  7. aktivity, ktoré sú vykonávané na účely realizácie projektu,
  8. stupeň rozvoja jednotky lokálnej samosprávy, na území ktorej sa nachádza vzdelávacia ustanovizeň.

**SPÔSOB PODÁVANIA ŽIADOSTI**

Žiadosti o pridelenie finančných prostriedkov sa predkladajú na jedinečnom súbehovom tlačive sekretariátu. Kompletná súbehová dokumentácia sa môže stiahnuť od **29. 1. 2025** z webovej stránky sekretariátu [**www.puma.vojvodina.gov.rs**](http://www.puma.vojvodina.gov.rs)

Prihlášky sa doručujú poštou na adresu: Pokrajinský sekretariát vzdelávania, predpisov, správy a národnostných menšín – národnostných spoločenstiev s označením Pre súbeh – na financovanie vypracovania technickej dokumentácie pre potreby ustanovizní základného a stredného vzdelávania a výchovy na území AP Vojvodiny na rok 2025, Bulvár Mihajla Pupina 16, 21000 Nový Sad, alebo osobne na podateľni pokrajinských správnych orgánov v Novom Sade (na prízemí budovy Pokrajinskej vlády).

**K prihláške na súbeh sa pripája:**

1. **projektová úloha,**
2. **rozhodnutie školskej rady o začatí aktivít súvisiacich s realizáciou projektu,**
3. **ponuka-odhad na vypracovanie technickej dokumentácie (nadobudnutá firmou, inou právnickou osobou, teda podnikateľom zapísaným v registri obchodných subjektov),**
4. **predchádzajúca dostupná dokumentácia na realizáciu plánovaného projektu (ak dokumentácia existuje),**
5. **v prípade spolufinancovania poskytnúť dôkaz o zabezpečených finančných prostriedkoch na spolufinancovanie technickej dokumentácie (zmluva, rozhodnutie, výpis z rozpočtu jednotky lokálnej samosprávy a pod.) spolu s riadne podpísaným a opečiatkovaným Vyhlásením o účasti na spolufinancovaní technickej dokumentácie (vyhlásenie doručiť vo voľnej podobe) a**
6. **výpis z katastra nehnuteľností Republikového geodetického ústavu pre parcelu/parcely, ktorá je/sú predmetom projektovej a technickej dokumentácie.**

**Prihláška sa podáva v tlačenej forme (riadne vyplnená a podpísaná zodpovednou osobou) a všetky prílohy k prihláške sa podávajú VÝHRADNE V ELEKTRONICKEJ FORME na USB alebo CD.**

**Lehota podávania prihlášok na súbeh je 28. 2. 2025.**

Sekretariát si vyhradzuje právo od podávateľa prihlášky podľa potreby žiadať dodatočnú dokumentáciu a informácie.

Po uplynutí lehoty na predkladanie prihlášok komisia začne posudzovať prihlášky.

Komisia rozhodnutím odmietne neúplné alebo nesprávne vyplnené žiadosti, t. j. prihlášky, v ktorých nie sú vyplnené všetky povinné polia (nepovinné polia sú uvedené v prihláške), ako aj prihlášky, ktoré nie sú podpísané a opečiatkované, ako aj nedoručené prihlášky.

Komisia rozhodnutím zamietne aj neprijateľné prihlášky, a to:

* prihlášky predložené neoprávnenými osobami a subjektmi, ktoré neboli plánované v súbehu;
* prihlášky, ktoré nesúvisia s účelmi stanovenými súbehom;
* prihlášky užívateľov, ktorí v predchádzajúcom období neopodstatnili pridelené prostriedky z pokrajinského rozpočtu vo finančných a opisných správach.

Výsledky súbehu sa uverejnia na internetovej prezentácii sekretariátu.

**Ďalšie informácie týkajúce sa realizácie súbehu je možné získať v sekretariáte telefonicky: 021/487 42 68, 487 46 14, 487 40 36.**

Pokrajinský tajomník

Róbert Ótott